text: Haderslev får gratis juletræer
  22 november 2012 kl. 08.20
  Haderslev Kommune slipper billigt fra opstilling af årets juletræer på byens pladser. Tre af juletræerne får kommunen ganske gratis af borgere i Haderslev.
  I løbet af efteråret har flere borgere henvendt sig til Park og Vejdrift for at tilbyde et juletræ til ét af de syv torve i kommunen. Tre træer var så gode, at de i december skal pryde henholdsvis Gravene, Torvet og Stormklokken i Haderslev.
  - Det er en rigtig god løsning. Vi hjælper borgerne af med et træ, der er blevet for stort til haven, og de hjælper os, da vi ikke skal købe træer til de torve, hvor vi kan bruge de donerede, siger Rune Forum fra Park og Vejdrift i Haderslev Kommune.
  Kommunen har modtaget op mod 20 henvendelser fra borgere, der ville donere et juletræ. Heraf kunne de tre bruges, da de havde den rette størrelse og kvalitet.
  - Udover at træet skal være stort nok, skal form, farve og nålefylde også være i orden. Derfor er vi endt med at tage imod tre af de træer, vi har fået tilbudt, siger Rune Forum.
  